Í grein vikunnar í Gátt er fjallað um almenna starfhæfni sem verkfæri til hæfniuppbyggingar til framtíðar . Um árabil hefur starfsfólk Fræðslumiðstöðvar atvinnulífsins ( FA ) unnið að þróun skilgreiningar á almennri starfshæfni með þátttöku aðila frá samtökum launafólks , stéttarfélögum , fyrirtækjum , Vinnumálastofnun og Kvasi . Með almennri starfshæfni er átt við þá hæfni sem einstaklingur þarf að búa yfir eða tileinka sér til þess að taka á virkan hátt þátt í samfélaginu , vera á vinnumarkaði , þróast í starfi og geta tekið á sig meira krefjandi störf . Hjá FA verður áfram fylgst með bæði alþjóðlegri og innlendri umræðu á þessu sviði og viðmið í almennri starfshæfni verða þróuð eftir því sem þörf verður fyrir , í takt við stefnu stjórnvalda .